Kommissionens beslutning

af 28. januar 2003

om midlertidige foranstaltninger mod indslæbning og spredning i EF af pepinomosaikvirus på tomatplanter til udplantning

(meddelt under nummer K(2003) 339)

(2003/64/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved direktiv 2002/89/EF(2), særlig artikel 16, stk. 3, og

ud fra følgende betragtninger:

(1) Sidst i 1999 og først i 2000 underrettede Tyskland, Frankrig, Nederlandene og Det Forenede Kongerige de øvrige medlemsstater og Kommissionen om, at der var konstateret angreb af pepinomosaikvirus på tomater i deres lande, og om, hvilke foranstaltninger de havde truffet til at bekæmpe den.

(2) Ved Kommissionens beslutning 2001/536/EF(3) blev det krævet, at medlemsstaterne skulle træffe midlertidige foranstaltninger mod indslæbning og spredning i EF af pepinomosaikvirus på tomatplanter til udplantning, bortset fra frø.

(3) I forbindelse med officielle undersøgelser, som medlemsstaterne har foretaget i henhold til beslutning 2001/536/EF, er der opdaget nye angreb. Endvidere forekommer der pepinomosaikvirus i flere tredjelande.

(4) Pepinomosaikvirus er i øjeblikket ikke opført i bilag I eller II til direktiv 2000/29/EF. En foreløbig risikoanalyse baseret på foreliggende videnskabelige oplysninger, som flere medlemsstater har foretaget, har imidlertid vist, at pepinomosaikvirus og dens skadevirkninger kan blive et betydeligt plantesundhedsproblem i EF, især for den beskyttede tomatproduktion. Risikoen for frilandsproduktionen af tomater og andre afgrøder af Solanaceae, især kartofler, er endnu ikke blevet fastlagt fuldt ud. Kommissionen har anmodet medlemsstaterne om at fortsætte det videnskabelige forskningsarbejde og fremsætte udtalelse om, hvilken risiko pepinomosaikvirus udgør for frilandsproduktionen af tomater og andre afgrøder af Solanaceae. Forskningen i pepinomosaikvirus har endnu ikke givet tilstrækkeligt klare resultater til, at den foreløbige sygdomsrisikoanalyse kan revideres.

(5) Da beslutning 2001/536/EF er udløbet, er det derfor nødvendigt at indføre midlertidige foranstaltninger mod pepinomosaikvirus.

(6) Det er endnu ikke fastslået, hvad der er smittekilden på tomatproduktionsstederne. Medlemsstaterne bør derfor foretage officielle undersøgelser for at finde frem til smittekilderne og, hvordan sygdommen er indslæbt.

(7) Selv om det endnu ikke er fuldstændigt klarlagt, hvilken rolle tomatfrø spiller som infektionskilde, er det sandsynligt at frø spiller en vigtig rolle. Derfor bør foranstaltningerne i denne beslutning også gælde for tomatfrø.

(8) Foranstaltningerne bør gælde for indslæbning og spredning i EF af pepinomosaikvirus, kontrol af tomatplanter til udplantning med oprindelse i tredjelande og transport af tomatplanter til udplantning. De bør også indbefatte mere generel overvågning for pepinomosaikvirus i medlemsstaterne.

(9) Resultaterne af foranstaltningerne bør løbende vurderes, og der bør overvejes eventuelle yderligere foranstaltninger på baggrund af vurderingens udfald. Eventuelle yderligere foranstaltninger bør også baseres på de oplysninger og den videnskabelige udtalelse, som medlemsstaterne skal give.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det er forbudt at indføre tomatplanter af Lycopersicon lycopersicum (L.) Karsten ex Farw. til udplantning, der er angrebet af pepinomosaikvirus, til EF og flytte dem inden for EF.

Artikel 2

Tomatplanter til udplantning med oprindelse i tredjelande skal opfylde betingelserne i punkt 1 eller 2 i bilaget. De skal ved indførsel til EF kontrolleres for pepinomosaikvirus i henhold til artikel 13, stk. 1, litra a), i direktiv 2000/29/EF, der finder tilsvarende anvendelse.

Artikel 3

1. Tomatplanter til udplantning må ikke flyttes fra produktionsstedet, medmindre de opfylder betingelserne i punkt 3 eller 4 i bilaget.

2. Stk. 1 gælder ikke for flytning af planter, der skal sælges til de endelige forbrugere, som ikke beskæftiger sig med erhvervsmæssig planteproduktion, såfremt det af planternes emballage eller andre oplysninger tydeligt fremgår, at de er beregnet til salg til forbrugerne.

Artikel 4

Medlemsstaterne gennemfører i det mindste på steder, hvor der produceres tomatplanter og tomater, officielle undersøgelser for pepinomosaikvirus.

Resultaterne af de undersøgelser, der er nævnt i stk. 1, meddeles Kommissionen og de øvrige medlemsstater senest den 30. september 2003, jf. dog artikel 16, stk. 2, i direktiv 2000/29/EF.

Artikel 5

Kommissionen tager denne beslutning op til revision senest den 31. oktober 2003.

Artikel 6

Denne beslutning anvendes til og med den 31. januar 2004.

Artikel 7

Denne beslutning er rettet til medlemsstaterne.

Udfærdiget i Bruxelles, den 28. januar 2003.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 355 af 30.12.2002, s. 45.

(3) EFT L 193 af 17.7.2001, s. 26.

BILAG

(BETINGELSER NÆVNT I ARTIKEL 2 OG 3)

1. Uden at punkt 13 i bilag III til direktiv 2000/29/EF tilsidesættes, skal tomatplanter til udplantning, dog ikke frø, med oprindelse i tredjelande, ledsages af et plantesundhedscertifikat som nævnt i artikel 7 eller 8 i direktiv 2000/29/EF, hvoraf det fremgår:

a) at de har oprindelse i områder, hvor der vides ikke at forekomme pepinomosaikvirus, eller

b) i) at der ikke er fundet symptomer på pepinomosaikvirus på produktionsstedet ved undersøgelser, der er foretaget mindst én gang i den periode, hvor planterne har været på produktionsstedet, eller, hvis der er fundet pepinomosaikvirus, på produktionsstedet, at der er taget skridt til at udrydde pepinomosaikvirus, og produktionsstedet siden er fundet fri for pepinomosaikvirus ved officielle undersøgelser, herunder stikprøvekontrol, og overvågning i en rimelig periode, eller

ii) at der ikke er fundet pepinomosaikvirus ved analyse mindst én gang i en periode på fire uger af bladprøver fra planter, der er produceret, dyrket eller opbevaret på produktionsstedet, eller, hvis der er fundet pepinomosaikvirus på produktionsstedet, at der er foretaget en yderligere analyse af hvert parti, og partierne er fundet fri for pepinomosaikvirus

og at det, hvis planterne er dyrket på steder, hvor der både produceres tomatplanter og tomater, kan dokumenteres, at produktionen og pakningen af tomater er klart adskilt fra produktionen og pakningen af planter for at undgå kontaminering.

2. Tomatfrø med oprindelse i tredjelande skal ledsages af et plantesundhedscertifikat som nævnt i artikel 7 eller 8 i direktiv 2000/29/EF, hvoraf det fremgår, at det er produceret ved hjælp af en passende syreekstraktionsmetode, og

a) at det har oprindelse i områder, hvor der vides ikke at forekomme pepinomosaikvirus, eller

b) at der ikke er iagttaget symptomer på pepinomosaikvirus på planter på produktionsstedet i hele deres vækstperiode, eller

c) at det er blevet officielt undersøgt for pepinomosaikvirus på en repræsentativ prøve efter relevante metoder og ved disse undersøgelser er fundet fri for sygdommen.

3. Tomatplanter til udplantning, dog ikke frø, med oprindelse i EF, må kun flyttes fra produktionsstedet:

a) hvis de har oprindelse i områder, hvor der vides ikke at forekomme pepinomosaikvirus, eller

b) i) hvis der ikke er fundet symptomer på pepinomosaikvirus på produktionsstedet ved undersøgelser, der er foretaget mindst én gang i den periode, hvor planterne har været på produktionsstedet, eller hvis der er fundet pepinomosaikvirus på produktionsstedet, efter at der er taget skridt til at udrydde pepinomosaikvirus, og produktionsstedet siden er fundet fri for pepinomosaikvirus ved officielle undersøgelser, herunder stikprøvekontrol, og overvågning i en rimelig periode, eller

ii) hvis der ikke er fundet pepinomosaikvirus ved analyse mindst én gang i en periode på fire uger af bladprøver fra planter, der er produceret, dyrket eller opbevaret på produktionsstedet, eller, hvis der er fundet pepinomosaikvirus på produktionsstedet, efter at der er foretaget en yderligere analyse af hvert parti, og partierne er fundet fri for pepinomosaikvirus

og hvis det, såfremt planterne er dyrket på steder, hvor der både produceres tomatplanter og tomater, kan dokumenteres, at produktionen og pakningen af tomater er klart adskilt fra produktionen og pakningen af planter for at undgå kontaminering.

4. Tomatfrø med oprindelse i EF må kun flyttes fra produktionsstedet, hvis det er produceret ved hjælp af en passende syreekstraktionsmetode, og

a) det har oprindelse i områder, hvor der vides ikke at forekomme pepinomosaikvirus, eller

b) der ikke er iagttaget symptomer på pepinomosaikvirus på planter på produktionsstedet i hele deres vækstperiode, eller

c) det er blevet officielt undersøgt for pepinomosaikvirus på en repræsentativ prøve efter relevante metoder og ved disse undersøgelser er fundet fri for sygdommen.